**ทำอย่างไรเมื่อเด็กมีปัญหาการเรียน**

ชีวิตตอนเป็นนักเรียนสำหรับบางคนอาจเป็นช่วงที่มีความสุขมากที่สุด

แต่บางคนต้องทนทุกข์กับการไปโรงเรียน, ส่งการบ้าน และการสอบ

.

เด็กหลายคนมีความกังวลเรื่องการเรียน เช่น กลัวสอบได้คะแนนไม่ดี,

กลัวสอบเข้าโรงเรียนอื่น/มหาวิทยาลัยไม่ได้ สาเหตุส่วนหนึ่งที่ทำให้เด็กกังวล

มาจากมุมมองการให้คุณค่าของผู้ใหญ่และสังคมที่มีต่อเรื่องผลการเรียน

.

เด็กเรียนเก่งมักจะได้รับคำชื่นชม ส่วนเด็กที่มีผลการเรียนปานกลางหรือไม่เก่ง

มักถูกผู้ใหญ่ดุต่อว่า, โดนเพื่อนล้อ, คุณครูไม่เข้าใจ ส่งผลให้

เด็กมีความภาคภูมิใจในตัวเองต่ำ (Low self-esteem) และไม่ได้รับการยอมรับ

.

“ปัญหาการเรียน” มีคำจำกัดความที่หลากหลายมาก ในที่นี้หมายถึง

การที่เด็กมีความสามารถด้านการเรียนรู้เรื่องต่างๆ (ตามหลักสูตรบทเรียนของชั้นที่เรียนอยู่)

น้อยกว่าเด็กในชั้นเรียนเดียวกัน รวมไปถึงคุณภาพของงานที่ทำส่ง,

ความรับผิดชอบต่างๆ และทักษะที่ต้องใช้ในการเรียน

.

ปัญหาการเรียนเกิดได้จากหลายสาเหตุ ไม่ว่าจะเป็นจากตัวเด็กเอง, ครูผู้สอน,

หนังสือ/อุปกรณ์การเรียน, สิ่งแวดล้อมในห้องเรียน/โรงเรียน,

สภาพครอบครัว/การเลี้ยงดู, สถานะเศรษฐกิจและสังคมที่เด็กอาศัยอยู่

รวมไปถึงนโยบายของทางโรงเรียน/กระทรวงศึกษาธิการ

.

ปัญหาการเรียนของเด็กบางคนอาจเกิดจากแค่สาเหตุใดสาเหตุหนึ่ง

แต่บางครั้งเกิดจากหลายๆปัจจัย

ซึ่งการค้นหาสาเหตุของปัญหาการเรียนเป็นเรื่องที่สำคัญ

เพราะถ้าเราไปเพ่งเล็งแค่ว่าปัญหามาจากตัวเด็ก

(ซึ่งอาจจะจริงหรือไม่จริงก็ได้)

แต่ลืมมองหาสาเหตุอื่นๆที่อาจส่งผลให้เด็กเรียนรู้ได้ไม่เต็มที่

การช่วยให้เด็กเรียนดีขึ้นมักจะไม่ได้ผล

เพราะปัญหาที่เป็นที่มาของการเรียนได้ไม่ดีไม่ได้รับการแก้ไขหรือถูกมองข้ามไป

.

บทความนี้จะพูดเรื่องปัญหาการเรียนที่เกิดจากข้อจำกัดของตัวเด็กเอง

หากเราช่วยเหลือรักษาภาวะที่ทำให้เด็กเรียนได้ไม่ดี

เด็กจะพัฒนาความสามารถเรื่องการเรียนได้ดีขึ้นอย่างมาก

.

ข้อจำกัดของตัวเด็กแบ่งออกเป็น 2 อย่าง คือ

สาเหตุการเจ็บป่วยทางกาย และการป่วยเป็นโรคทางจิตเวชเด็ก

.

- สาเหตุการเจ็บป่วยทางกาย:

เด็กบางคนมีปัญหาเรื่องอวัยวะที่ใช้ในการเรียนรู้บกพร่อง

เช่น ปัญหาสายตา (ตาสั้น/ตายาว/ตาเอียง), การได้ยินบกพร่อง (หูหนวก/เยื่อแก้วหูอักเสบ)

.

ปัญหานี้เจอได้บ่อย หากแก้ที่สาเหตุ เช่น ให้เด็กใส่แว่น,ใส่เครื่องช่วยฟัง

เด็กจะกลับมาเรียนได้ตามปกติ กรณีเด็กที่ป่วยเป็นโรคเรื้อรัง

ต้องขาดเรียนบ่อยเนื่องจากอาการของโรคเอง หรือต้องขาดเรียนเพื่อไปทำการรักษา

(เช่น หอบหืดรุนแรง, โรคไต, โรคมะเร็ง, โรคเลือด)

ทำให้เด็กไม่สามารถเรียนได้เต็มที่ หรือเด็กบางคนป่วยเป็นโรค

ที่ตัวโรคเองและ/หรือวิธีการรักษาโรคส่งผลกระทบ

ต่อการทำงานของสมอง เช่น โรคลมชัก (Epilepsy),

การรักษามะเร็งด้วยการฉายแสง (Radiation) หรือให้คีโม (Chemotherapy)

.

เด็กกลุ่มนี้ควรได้รับการช่วยเหลือเรื่องการเรียนนอกเหนือไปจาก

หลักสูตรปกติ เช่น มีหลักสูตรที่จำเพาะสำหรับเด็กแต่ละคน

(IEP – Individual Educational Program)

เน้นการพัฒนาของตัวเด็กเอง ไม่ต้องประเมินผลเทียบกับเด็กคนอื่น,

หากเด็กต้องเข้าออกโรงพยาบาลเป็นประจำ ควรให้เด็กได้เรียนแม้จะอยู่ในโรงพยาบาล

โดยเรียนเท่าที่ศักยภาพเด็กจะทำได้

.

- การป่วยเป็นโรคทางจิตเวชเด็ก:

คำๆนี้คงทำให้ผู้ปกครองหรือคนที่เกี่ยวข้องกับเด็กฟังแล้วไม่สบายใจอย่างมาก

ยังมีคนบางส่วนเข้าใจว่า “โรคทางจิตเวช”

คือ เป็นบ้า พูดคุยไม่รู้เรื่อง ดูแลตัวเองไม่ได้ ไม่สามารถเรียนรู้หรือสอนได้

.

ซึ่งจริงๆแล้วเป็นความเข้าใจที่ผิดเพราะโรคทางจิตเวชเด็กนั้น

มีหลายโรคที่ต่างจากโรคทางจิตเวชผู้ใหญ่

ส่วนใหญ่โรคทางจิตเวชเด็กมักจะแสดงออกเป็นปัญหาด้านพฤติกรรมและอารมณ์

.

ปัญหาการเรียน ปัญหาพัฒนาการ เด็กที่ป่วยจะมีความแตกต่างจากเด็กในวัยเดียวกัน

สิ่งสำคัญมากของการรักษาโรคทางจิตเวชเด็ก คือ

ยิ่งได้รับการรักษาเร็วเท่าไรยิ่งดี เพราะสมองของเด็กมีความยืดหยุ่น

ปรับตัวและ เปลี่ยนแปลงได้ ซึ่งต่างจากสมองของผู้ใหญ่

.

ส่วนใหญ่เด็กที่มีปัญหาการเรียน มักจะพบโรคทางจิตเวชเด็กร่วมด้วย

เช่น

โรคสมาธิสั้น (ADHD)

โรคบกพร่องทางการเรียนเฉพาะด้าน (LD – Learning Disorder),

โรคระดับสติปัญญาบกพร่อง (Intellectual Deficit)

โรควิตกกังวล (Anxiety Disorder),

โรคซึมเศร้า (Depressive Disorder)

.

หากเด็กที่มีปัญหาการเรียนจากการเป็นโรคทางจิตเวชเด็ก

ได้รับการช่วยเหลือหลายด้านร่วมกัน (Multimodal Treatment)

จากทั้งทีมแพทย์ที่รักษา, ครอบครัว, โรงเรียน, ชุมชน

เช่น การกินยาตามข้อบ่งชี้, การฝึกกระตุ้นพัฒนาการ,

การปรับสภาพแวดล้อมและการเลี้ยงดู, การช่วยเหลือจากทางโรงเรียน,

การจัดหลักสูตรจำเพาะสำหรับเด็ก (IEP – Individual Educational Program)

ผลการเรียนจะค่อยๆดีขึ้นตามศักยภาพที่เด็กควรทำได้ เมื่อเด็กเรียนได้ดีขึ้น

จะช่วยให้เด็กมีความภาคภูมิใจในตนเอง (Self-esteem)

.

การสร้าง Self–esteem ที่ดีให้กับคนคนหนึ่งต้องสร้างกันตั้งแต่เล็ก

ในวัยเด็กผลการเรียนเป็นส่วนหนึ่งที่สำคัญต่อ Self–esteem ของเด็ก

เพราะจะทำให้เด็กได้รับการยอมรับจากคนอื่น รู้ว่าตัวเองมีคุณค่า

(แต่ไม่ได้หมายความว่าเด็กที่เรียนไม่เก่งจะไม่สามารถมี Self–esteem ที่ดีได้

เพราะ Self–esteem ที่ดีเกิดได้จากหลายอย่าง เช่นการมีความสามารถพิเศษอื่นๆ,

การเป็นเด็กที่มีน้ำใจ ได้รับการยอมรับจากคนรอบข้าง)

.

การที่เรามี Self–esteem ที่ดีเป็นสิ่งที่สำคัญมาก

เพราะเราจะรู้คุณค่าของตัวเอง รู้ว่าอะไรดีไม่ดี

ไม่ทำให้คนอื่นเดือดร้อน แบ่งปันความสุขให้คนอื่นได้

.

ในกรณีเด็กที่มีปัญหาการเรียนแล้วคนอื่นไม่เข้าใจ ไม่ช่วยเหลือ

เด็กจะโดนคนรอบข้างต่อว่าดูถูก ทั้งจากผู้ใหญ่รอบตัวและกลุ่มเด็กด้วยกันเอง

เมื่อเด็กไม่ได้รับการยอมรับ เด็กจะคิดว่าตัวเองไร้ค่า

ไม่ชอบการเรียนเพราะทำไม่ได้ บางคนอาจติดเกม

ติดโซเชียลมีเดีย (Game Addiction/ Social media Addiction)

พอเป็นวัยรุ่นจะเสี่ยงต่อการมีปัญหาพฤติกรรมที่เป็นอันตราย (Risk taking behaviors)

เพราะเด็กคิดว่าตัวเองแย่ จนไม่มีอะไรจะเสีย

หรืออยากได้รับการยอมรับจากกลุ่มคนที่เข้าใจเค้า

ซึ่งมักเป็นกลุ่มเพื่อนที่มีปัญหาคล้ายๆกัน เช่น การใช้สารเสพติด,

ทะเลาะวิวาท, แว้นซ์ ป่วนเมือง, การมีเพศสัมพันธ์ก่อนวัยอันควร

ซึ่งส่งผลทำให้เกิดปัญหาสังคมตามมาได้

.

การช่วยเหลือเด็กที่มีปัญหาการเรียน หากแก้สาเหตุและช่วยตรงจุด

โดยทุกฝ่ายร่วมมือกัน เด็กสามารถที่จะเรียนได้ มีอนาคตที่ดี

ไม่ก่อความเดือดร้อนให้กับตนเองและคนอื่น

.

เมื่อเจอเด็กที่มีปัญหาการเรียน ควรช่วยให้เด็กได้รับการประเมินเพื่อหา

สาเหตุและรับการช่วยเหลือ โดยส่งปรึกษาบุคลากรที่ทำงานด้านนี้

เช่น จิตแพทย์เด็ก, กุมารแพทย์, นักจิตวิทยา

by แพทย์หญิงปรานี ปวีณชนา

จิตแพทย์เด็กและวัยรุ่น